

**FAKTORINGO SUTARTIS**

**BENDROSIOS SĄLYGOS**

***Ši Faktoringo sutartis yra garantuojama pagal Portfelinės garantijos faktoringo sandoriams 2 priemonės sąlygas ir iš INVEGOS fondo lėšų.***

1. **SĄVOKOS**
   1. **Apmokėjimo terminas** – Sąskaitoje nurodytas terminas, per kurį Pirkėjas ją turi apmokėti. Apmokėjimo terminas negali viršyti konkrečiam Pirkėjui Finansuotojo nustatyto maksimalaus apmokėjimo termino. Tuo atveju, jeigu Sutartyje nustatytas apmokėjimo terminas skiriasi nuo nurodyto Sąskaitoje, turi būti vadovaujamasi Sąskaitoje nurodytu terminu.
   2. **Atviras faktoringas** – Sąskaitų finansavimas, kai Pirkėjas žino apie tarp Pardavėjo ir Finansuotojo sudarytą Faktoringo sutartį bei reikalavimo teisių perleidimą Finansuotojui pagal Pirkėjui išrašytas Sąskaitas.
   3. **Bendrosios sąlygos** – šios Faktoringo sutarties bendrosios sąlygos.
   4. **De minimis pagalba** – pagalba, kaip ji apibrėžta Reglamento 3 str. ir kurios taikomas dydis šiai Faktoringo sutarčiai yra numatytas Specialiosiose sąlygose.
   5. **EURIBOR** – Palūkanų keitimo dieną paskelbta Specialiosiose sąlygose nurodytos trukmės (šios trukmės laikotarpis toliau vadinamas **Palūkanų periodu**) Europos tarpbankinės rinkos palūkanų norma (angl. *Euro Interbank Offered Rate*), išreikšta metinėmis palūkanomis. EURIBOR rodiklį nustato, administruoja ir skelbia Europos pinigų rinkos institutas (angl. *European Money Markets Institute*) ar kita oficialiai paskirta organizacija. Jeigu Palūkanų keitimo dieną EURIBOR norma nėra paskelbta, naudojama paskutinė prieš tokią dieną paskelbta šio rodiklio reikšmė. Jeigu EURIBOR rodiklio reikšmė yra neigiama, ji laikoma lygi nuliui.
   6. **Faktoringo avansas** / **Avansas** – Sąskaitos sumos dalis, kuri apskaičiuojama vadovaujantis Specialiosiose sąlygose nustatytu Faktoringo avanso procentu ir išmokama Pardavėjui tuo atveju, jeigu finansuojama Sąskaitos suma. Kai finansuojama tik dalis Sąskaitos sumos, Avansas apskaičiuojamas proporcingai nuo finansuojamos dalies.
   7. **Faktoringo limitas** – Specialiosiose sąlygose nustatyta maksimali Finansuotojo finansuojama Piniginių reikalavimų (Sąskaitų sumų) suma.
   8. **Faktoringo palūkanos** / **Palūkanos** – Pardavėjo mokamas atlyginimas Finansuotojui už naudojimąsi Avansu. Įprastai toks atlyginimas yra išreikštas procentais.
   9. **Faktoringo rezervas** / **Rezervas** – finansuojamos Sąskaitos sumos dalis, kuri apskaičiuojama atėmus iš jos sumokėtą Avansą ir kurią Finansuotojas sumoka Pardavėjui tik tada, kai visos Sąskaitos sumos yra gautos iš Pirkėjo. Rezervas taip pat gali būti sumokamas ir kitais Faktoringo sutartyje nustatytais atvejais. Kai finansuojama tik dalis Sąskaitos sumos, Rezervas apskaičiuojamas iš finansuotos Sąskaitos dalies atimant Avansą.
   10. **Faktoringo sutartis** – Pardavėjo su Finansuotoju sudaryta sutartis, kuria Finansuotojas perduoda arba įsipareigoja perduoti Pardavėjui pinigus, o Pardavėjas perduoda arba įsipareigoja perduoti Finansuotojui turimą piniginio reikalavimo teisę į Pirkėją ir įsipareigoja mokėti Finansuotojui Specialiosiose sąlygose sutartą atlyginimą. Faktoringo sutartį sudaro Specialiosios sąlygos ir Bendrosios sąlygos, įskaitant visus jos priedus, papildymus, pakeitimus ir Finansuotojo sprendimus. Faktoringo sutartis apima tiek Nuolatinį, tiek Pasirinktinį sąskaitų finansavimą.
   11. **Faktoringo sutarties mokestis** – Specialiosiose sąlygose ir (ar) Finansuotojo patvirtintame įkainių sąraše nurodyto dydžio mokestis, kurį Pardavėjas privalo sumokėti Finansuotojui už Pardavėjo pateiktų dokumentų analizę, Pirkėjų kreditingumo rizikos vertinimą, su Faktoringo sutartimi susijusių dokumentų paruošimą ir kt. Faktoringo sutarties mokestis taikomas tiek sudarant Faktoringo sutartį, tiek kiekvieną kartą, kai Faktoringo sutarties sąlygos keičiamos, priimamas Finansuotojo sprendimas, atliekamas Pirkėjų kreditingumo rizikos vertinimas (net jei Finansuotojo sprendimas Pirkėjo atžvilgiu galiausiai yra neigiamas), ir kitais Faktoringo sutartyje numatytais atvejais.
   12. **Faktoringo terminas** – Specialiosiose sąlygose nustatytas terminas, iki kurio priešpaskutinės dienos Finansuotojas priima Piniginius reikalavimus finansavimui.
   13. **Finansavimo valiuta** – Faktoringo limito valiuta, nurodyta Specialiosiose sąlygose, kuria mokamas Avansas bei Rezervas.
   14. **Finansuotojas** –PayRay, UAB, juridinio asmens kodas 304862948.
   15. **INVEGA** – UAB „Investicijų ir verslo garantijos“, juridinio asmens kodas 110084026, kuri suteikia Portfelinę garantiją atitinkančią sutarties dėl finansų inžinerijos priemonės „Portfelinės garantijos faktoringo sandoriams 2“ įgyvendinimo pasirašytos tarp Finansuotojo ir INVEGA, sąlygas.
   16. **Komisinis mokestis** – Specialiosiose sąlygose nurodyto dydžio mokestis, kurį moka Pardavėjas Finansuotojui už Sąskaitų ir su jomis susijusių dokumentų peržiūrėjimą, Pirkėjų mokėjimų administravimą ir Pirkėjų mokumo rizikos valdymą. Šis mokestis yra skaičiuojamas nuo: 1) kiekvienos į Sąskaitų sąrašą įtrauktos Sąskaitos (įskaitant nefinansuotas Sąskaitas); 2) nuo kiekvieno mokėjimo, kurį Finansuotojas gauna iš Pirkėjo pagal į Sąskaitų sąrašą neįtrauktas Sąskaitas ir (ar) vykdant Finansuotojui neperleistus piniginius reikalavimus. Komisinis mokestis įprastai yra išreikštas procentais ir skaičiuojamas nuo Sąskaitų sumų ir gautų Pirkėjų mokėjimų sumų. Šis mokestis negali būti mažesnis už Specialiosiose sąlygose nustatytą minimalų Komisinį mokestį.
   17. **LIBOR –** Palūkanų keitimo dieną paskelbta Specialiosiose sąlygose nurodytos trukmės (šios trukmės laikotarpis toliau vadinamas **Palūkanų periodu**) Londono tarpbankinė palūkanų norma (angl. *London Interbank Offered Rate*), išreikšta metinėmis palūkanomis. LIBOR rodiklį nustato ir administruoja *ICE Benchmark Administration*, o skelbia THOMSON REUTERS ar kita oficialiai paskirta organizacija. Jeigu Palūkanų keitimo dieną LIBOR norma nėra paskelbta, naudojama paskutinė prieš tokią dieną paskelbta šio rodiklio reikšmė. Jeigu LIBOR rodiklio reikšmė yra neigiama, ji laikoma lygi nuliui.
   18. **Maksimalus apmokėjimo terminas** – Specialiosiose sąlygose nustatytas terminas, kurio negali viršyti Finansuotojo sprendimu kiekvienam Pirkėjui individualiai nustatomas maksimalus apmokėjimo terminas. Abu šie maksimalūs terminai skaičiuojami nuo Sąskaitos išrašymo dienos.
   19. **Marža** – Specialiosiose sąlygose nurodytas ir procentais išreikštas Palūkanų dydis, kuris taikomas kintamų Palūkanų atveju.
   20. **Mokėjimai** – Sąskaitos apmokėjimas (Regreso taikymo atveju), Palūkanos ir kiti Pardavėjo mokėjimai Finansuotojui pagal Faktoringo sutartį.
   21. **Portfelinė garantija** - įsipareigojimas padengti Finansuotojui 80 procentų negrąžintų Avansų pagal Faktoringo sutartį sumos. Ši garantija nėra Pardavėjo prievolių įvykdymo užtikrinimo garantija Lietuvos Respublikos civilinio kodekso 6.90 straipsnio prasme. Portfelinės garantijos suteikimas ir panaudojimas nekeičia Pardavėjo prievolių Finansuotojui apimties, turinio ir vykdymo sąlygų, t. y. Finansuotojas vykdys skolos pagal visą Faktoringo sutartį, už kurią suteikta ir sumokėta INVEGA garantijos išmoka, išieškojimo iš Pardavėjo veiksmus.
   22. **Nuolatinis sąskaitų finansavimas** – Pardavėjo Pirkėjui išrašytų Sąskaitų finansavimas, kai Pardavėjas pateikia Finansuotojui visas Pirkėjui išrašytas Sąskaitas dėl jų finansavimo.
   23. **Pardavėjas** – SVV subjektas (juridinis asmuo arba verslininkas), kuris Faktoringo sutartį sudaro tik su savo verslu ar profesija susijusiais (ne vartojimo) tikslais, ir kuris nurodytas kaip Pardavėjas Specialiosiose sąlygose.
   24. **Pardavėjo atsakomybė** – Pardavėjo prievolė atsakyti Finansuotojui už jo finansuotą ir Pirkėjo neįvykdytą Piniginį reikalavimą. Pardavėjo atsakomybės dydis apskaičiuojamas nuo Pirkėjo Finansuotojui nesumokėtos konkrečios Sąskaitos sumos dalies, remiantis Specialiosiose sąlygose nurodyta atitinkama procentine išraiška. Tuo atveju, kai nesumokėta dalis neviršija 1.500 (vieno tūkstančio penkių šimtų) eurų, Pardavėjo atsakomybė yra lygi visai Pirkėjo nesumokėtai finansuotos Sąskaitos sumos daliai. Pardavėjo atsakomybė taikoma tais atvejais, kai Specialiosiose sąlygose nurodyta, kad Faktoringo sutarčiai netaikomas Regresas. Konkretūs šios atsakomybė taikymo atvejai nustatyti Bendrosiose sąlygose.
   25. **Pasirinktinis sąskaitų finansavimas** – Pardavėjo Pirkėjui išrašytų Sąskaitų finansavimas, kai Pardavėjas gali pasirinkti, kurias Pirkėjui išrašytas Sąskaitas pateikti Finansuotojui dėl jų finansavimo. Sąskaitos, kurios pateikiamos finansavimui, turi turėti standartinį tekstą nustatytą Bendrųjų sąlygų 7.3 punkte. Nepaisant to, Finansuotojo naudai perleidžiamos reikalavimo teisės pagal visas Pardavėjo Pirkėjui išrašytas Sąskaitas. Finansuotojas turi teisę savo nuožiūra informuoti Pirkėją apie tai, kad jam perleistos reikalavimo teisės ir pagal visas kitas Pardavėjo Pirkėjui išrašytas Sąskaitas.
   26. **Piniginis reikalavimas** – Pardavėjo piniginis reikalavimas į Pirkėją, kuris perleidžiamas Finansuotojui.
   27. **Pirkėjas** – asmuo, perkantis iš Pardavėjo prekes/paslaugas/darbus.
   28. **Pirkėjo limitas** – Finansuotojo sprendimu nustatyta maksimali Piniginių reikalavimų konkrečiam Pirkėjui (Sąskaitų sumų) finansavimo suma.
   29. **Politinė rizika** – Pirkėjo negalėjimas sumokėti Sąskaitos ar įvykdyti Sutartį sudarytą su Pardavėju dėl nuo Pirkėjo valios nepriklausančių politinių priežasčių Pirkėjo šalyje tokių kaip valstybės valdžios organų sprendimų ribojančių ar draudžiančių Sąskaitų apmokėjimą Finansuotojui, valiutos konvertavimo arba tarptautinių mokėjimų ribojimų, valiutos devalvavimo, karinio konflikto ir pan.
   30. **Pranešimas** – Pardavėjo siunčiamas pranešimas Pirkėjui, kuriuo informuojama apie reikalavimo teisių, kylančių iš Sutarties, perleidimą Finansuotojui.
   31. **Kompensacinės palūkanos**- 15 (penkiolikos) procentų dydžio Pardavėjo mokamos metinės palūkanos kaip kompensacija už prievolės neįvykdymą už laikotarpį nuo ieškinio teismui padavimo dienos iki visiško įsipareigojimų įvykdymo dienos.
   32. **Regresas** – Pardavėjo prievolė Finansuotojui, pagal kurią Pardavėjas be išlygų privalo įvykdyti Piniginį reikalavimą ir visus su Piniginiais reikalavimais susijusius įsipareigojimus už Pirkėją.
   33. **Reglamentas** – Komisijos reglamentas (ES) Nr. 1407/2013 2013 m. gruodžio 18 d. dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai.
   34. **Sankcijos** – bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga, Jungtinių Amerikos Valstijų vyriausybė (įskaitant JAV Iždo departamento Užsienio lėšų kontrolės biurą (OFAC)) ir (ar) šių subjektų institucijos.
   35. **Sąskaita** – Pardavėjo išrašyta sąskaita (sąskaita faktūra, PVM sąskaita faktūra) dėl Piniginio reikalavimo, kuria įforminamas prekių tiekimas/paslaugų teikimas/darbų atlikimas.
   36. **Sąskaitos suma** – Sąskaitoje nurodyta kaina už perduotas prekes/suteiktas paslaugas/atliktus darbus, įskaitant pridėtinės vertės mokestį (toliau – **PVM**) ir kitus mokėtinus mokesčius. Tais atvejais, kai: 1) Pirkėjui yra suteikta nuolaida; 2) Pirkėjas yra sumokėjęs avansą Pardavėjui; 3) Pardavėjas ir Pirkėjas yra susitarę sulaikyti dalį pagal Sąskaitą mokėtinos sumos; 4) Pardavėjas ir Finansuotojas yra susitarę dėl Piniginio reikalavimo pagal Sąskaitą dalinio perleidimo; 5) prievolė sumokėti atitinkamą PVM teisėtai tenka Pirkėjui; arba 6) mokėtina suma pagal Sąskaitą yra mažesnė dėl kitų priežasčių, Sąskaitos suma laikoma suma, kuri atitinkamai sumažinta nuolaidos, avanso, sulaikytų mokėjimų, neperleidžiamos Piniginio reikalavimo dalies, PVM ar kitos atitinkamos sumos dydžiu.
   37. **Sąskaitų sąrašas** – dokumentas, kurį Pardavėjas privalo pateikti Finansuotojui Faktoringo sutartyje numatyta tvarka. Dokumento formą nustato Finansuotojas.
   38. **Specialiosios sąlygos** – Faktoringo sutarties dalis, kurioje nurodomos Šalys ir išdėstytos pagrindinės Faktoringo sutarties sąlygos.
   39. **SVV subjektas**- labai maža, maža ar vidutinė įmonė ar verslininkas, kaip ji/jis apibrėžta/s Smulkaus ir vidutinio verslo plėtros (SVV) įstatyme.
   40. **SVV tinkamumo kriterijai** – yra (i) SVV subjektas; (ii) vykdo veiklą Lietuvos Respublikos teritorijoje, t.y. kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą; (iii) nevykdo veiklos vienoje ar keliose srityse kaip numatyta Reglamento 1 str. 1 d. išvardintuose sektoriuose; (iv) nėra taikomos nemokumo procedūros, kaip jos yra apibrėžtos LR juridinių asmenų nemokumo įstatyme, t.y. SVV subjektui nėra taikoma bankroto ar restruktūrizavimo procedūra, ir SVV subjektas neatitinka kriterijų, pagal kuriuos kreditorių prašymu jam būtų taikomos LR juridinių asmenų nemokumo įstatyme numatytos nemokumo procedūros; (v) Faktoringo limitas nėra skirtas finansuoti SVV ir su SVV susijusių ir partnerinių įmonių, kaip jos apibrėžtos SVV įstatyme, tarpusavio prekybinius sandorius.
   41. **Susijusi įmonių grupė** - du ar daugiau juridinių asmenų, kurie:
2. yra tarpusavyje susiję tiesioginės kontrolės santykiais arba susiję netiesioginės kontrolės santykiais per kitus juridinius ir/ar fizinius asmenis;
3. nėra tarpusavyje susiję tiesioginės ar netiesioginės kontrolės santykiais, bet kuriuos dėl tarpusavio ekonominės priklausomybės reikia laikyti keliančiais vieną riziką, nes jeigu vienas iš tokių juridinių asmenų turėtų finansinių problemų, ypač finansavimo arba grąžinimo sunkumų, antrasis arba visi kiti greičiausiai taip pat susidurtų su finansavimo arba grąžinimo sunkumais. Tokie juridiniai asmenys tarpusavyje, įskaitant, bet neapsiribojant, gali būti susiję per šių juridinių asmenų valdymo organus arba per juridinių asmenų visuotiniame akcininkų susirinkime turimas daugiau kaip 1/2 visų balsų teises. Finansuotojas vertindamas Susijusių įmonių tarpusavio ekonominę priklausomybę, vadovaujasi EBA gairėmis dėl susijusių klientų pagal Reglamentą (ES) Nr. 575/2013 4 straipsnio 1 dalies 39 punktą.

Susijusia įmone laikoma įmonė, kuri priklauso Susijusių įmonių grupei. Kontrole laikomos iš įstatymų ar sandorių atsirandančios juridinio ar fizinio asmens teisės, suteikiančios tokiam juridiniam ar fiziniam asmeniui juridinio asmens visuotiniame akcininkų susirinkime daugiau kaip 1/2 visų balsų.

* 1. **Sutartis** – kiekvienas sandoris, sudarytas tarp Pardavėjo ir Pirkėjo, pagal kurį Pardavėjas parduoda prekes/teikia paslaugas/atlieka darbus Pirkėjui ir įgyja Piniginį reikalavimą.
  2. **Šalys** – Finansuotojas ir Pardavėjas kartu; **Šalis** – Finansuotojas arba Pardavėjas.
  3. Vienaskaita vartojami žodžiai turi ir daugiskaitos jiems suteikiamą reikšmę ir atvirkščiai, jei Faktoringo sutarties kontekstas akivaizdžiai nereikalauja kitaip.
  4. Sąvoka „diena” reiškia kalendorinę dieną, išskyrus atvejus, kai yra aiškiai nurodyta, kad tai yra darbo diena.

1. **DALYKAS**
   1. Pagal Faktoringo sutartį Finansuotojas įsipareigoja sumokėti Pardavėjui Avansą ir Rezervą (Faktoringo sutartyje nustatytais atvejais), o Pardavėjas perleidžia Finansuotojui Piniginius reikalavimus ir įsipareigoja sumokėti Palūkanas, Faktoringo sutarties mokestį, Komisinį mokestį bei kitus sutartus Mokėjimus.
2. **ĮSIGALIOJIMAS**
   1. Faktoringo sutartis įsigalioja, kai yra visos šios sąlygos:
      1. Faktoringo sutartis yra pasirašyta Šalių;
      2. tinkamai įvykdytos Bendrųjų sąlygų 4.2 punkte išdėstytos sąlygos;
      3. tinkamai įvykdytos Specialiosiose sąlygose nustatytos papildomos sąlygos ir reikalavimai, tame tarpe pateiktos Finansuotojui priimtinos prievolių užtikrinimo priemonės.
   2. Šios Faktoringo sutarties įsigaliojimo sąlygos turi būti įvykdytos per 1 (vieną) mėnesį nuo tada, kai Šalys pasirašo Faktoringo sutartį. Jei per šį laikotarpį Faktoringo sutarties įsigaliojimo sąlygos neįvykdomos, Faktoringo sutarties įsigaliojimas nebegalimas.
   3. Įsigaliojus naujos Faktoringo sutarties (Bendrųjų ir (ar) Specialiųjų sąlygų) redakcijai (Šalims ją pakeitus bendru sutarimu arba Bendrosiose sąlygose nustatytais atvejais Finansuotojo vienašališkai), ankstesnės Faktoringo sutarties sąlygos laikomos pakeistomis. Kilus ginčui vadovaujamasi naujausiomis Faktoringo sutarties (Bendrųjų ir (ar) Specialiųjų sąlygų) redakcijos nuostatomis. Visi Pardavėjo patvirtinimai, įtvirtinti Faktoringo sutartyje, laikomi pakartotinai patvirtintais Faktoringo sutarties pakeitimo pasirašymo momentu.
3. **PINIGINIŲ REIKALAVIMŲ PERLEIDIMO SĄLYGOS IR PARDAVĖJO PATVIRTINIMAI**
   1. Pardavėjas perleidžia Finansuotojui visus esamus ir būsimus (įskaitant Finansuotojo nefinansuojamus) Piniginius reikalavimus į Pirkėją, kylančius iš Sutarties, taip pat Sąskaitas, kurias Pardavėjas išrašė Pirkėjui, nuo momento, kai Finansuotojas nustatė Pirkėjui jo limitą, iki to momento, kai apmokamos visos Sąskaitos, kurias finansavo Finansuotojas, ir padengiami visi kiti Mokėjimai.
   2. Kartu su Piniginiais reikalavimais Finansuotojui perleidžiamos visos jų įvykdymą užtikrinančios priemonės. Pardavėjas yra atsakingas už tinkamą atitinkamų prievolių įvykdymo užtikrinimo priemonių (hipotekos, įkeitimo, draudimo, laidavimo sutarties, vekselių ir pan.) perleidimą, jų tinkamą įforminimą ir perdavimą Finansuotojui. Tais atvejais, kai Pirkėjo ar Pardavėjo prievolių įvykdymas užtikrinamas vekseliu, Finansuotojas turi teisę reikalauti įvykdyti užtikrintą prievolę arba apmokėti vekselį (tačiau negali reikalauti įvykdymo du kartus).
   3. Finansuotojas, perimdamas Piniginį reikalavimą jokiais atvejais neperima jokių iš Sutarties kylančių Pardavėjo pareigų. Už tinkamą prievolių įvykdymą pagal Sutartį išimtinai atsakingas tik Pardavėjas.
   4. Piniginis reikalavimas laikomas perleistu Finansuotojui nuo atitinkamos Sąskaitos išrašymo momento.
   5. Išskyrus Pasirinktinio sąskaitų finansavimo atvejį, Pardavėjas per 30 (trisdešimt) dienų nuo Sąskaitos išrašymo privalo pateikti Finansuotojui jos kopiją ir Sąskaitų sąrašo originalą. Pardavėjas privalo užtikrinti, kad šie ir kiti susiję dokumentai būtų pasirašyti ir pateikti Finansuotojui tik tinkamai įgaliotų Pardavėjo atstovų.
   6. Pardavėjas, pateikdamas Sąskaitų sąrašo originalą ir (ar) Sąskaitų kopijas Finansuotojui, kiekvieną kartą patvirtina, kad:
      1. perleidžiamas Piniginis reikalavimas galioja ir priklauso Pardavėjui nuosavybės teise visa apimtimi, jis nėra įkeistas, areštuotas ar kitaip apribota teisė juo disponuoti, tretieji asmenys neturi į jį jokių teisių ir nereiškia jokių reikalavimų/pretenzijų;
      2. Sąskaita atitinka Faktoringo sutartyje nustatytus reikalavimus, Sąskaitą ar kitus su ja susijusius dokumentus pasirašė, prekes/paslaugas/darbus priėmė tinkamai įgalioti Pirkėjo atstovai;
      3. Sutartis, su ja susijusios franšizės, platinimo ar panašios sutartys yra galiojančios;
      4. Sąskaitos išrašytos už įprastą Pardavėjo veiklą;
      5. Įsipareigojimai pagal Sutartį yra tinkamai įvykdyti pagal Sutartyje ir teisės aktuose įtvirtintus reikalavimus ir standartus (pavyzdžiui, Pirkėjas neturi pretenzijų dėl suteiktų paslaugų kokybės, perduotų prekių kiekis yra tinkamas, jos neturi trūkumų, pristatytos į tinkamą vietą, tinkamu laiku ir pan.);
      6. Sąskaitos suma, valiuta ir Apmokėjimo terminas yra suderinti tarp Pardavėjo ir Pirkėjo;
      7. Nėra jokių aplinkybių, dėl kurių galėtų mažėti Pirkėjo mokėtina suma, su Pirkėju nėra sudaryti jokie susitarimai dėl Sąskaitos apmokėjimo iš kitos nei Pirkėjo registracijos valstybės, Pirkėjas neturi priešpriešinių reikalavimų į Pardavėją, kurie sudarytų prielaidas Pirkėjo ir Pardavėjo prievolių įskaitymui (įskaityti Finansuotojui perleistą Piniginį reikalavimą);
      8. Pardavėjas tinkamai pranešė Pirkėjui apie Piniginio reikalavimo perleidimą Finansuotojui. Pirkėjas laikomas tinkamai informuotu, jeigu: 1) Pardavėjas išsiuntė Pranešimą Pirkėjui ir gavo iš Pirkėjo pasirašytą Pranešimą su patvirtinimu, kad Pranešimas gautas, 2) buvo sudarytas trišalis susitarimas tarp Finansuotojo, Pardavėjo ir Pirkėjo; 3) Pirkėjas buvo informuotas apie reikalavimo teisių perleidimą kitu Finansuotojui priimtinu ir su juo suderintu būdu;
      9. Piniginio reikalavimo ir su juo susijusių teisių perleidimas Finansuotojui yra galiojantis ir neprieštarauja jokiems Sutartyje, kitose Pardavėjo sudarytose sutartyse bei teisės aktuose nustatytiems reikalavimams;
      10. Pardavėjas ir Pirkėjas nėra laikomi (i) Susijusia įmonių grupe, kaip ji apibrėžta šioje Faktoringo sutartyje; (ii) susijusia įmonių grupe ar partnerine įmonių grupe kaip jos yra suprantamos SVV įstatyme ;
      11. Pirkėjo atžvilgiu nėra ir nebuvo taikomos Sankcijos;
      12. Pirkėjas tinkamai ir laiku vykdo pinigines prievoles Pardavėjui, per pastaruosius 12 (dvylika) mėnesių Pirkėjas nėra vėlavęs atsiskaityti su Pardavėju ilgiau nei 30 (trisdešimt) dienų;
      13. Pardavėjas atskleidė visą jam žinomą informaciją apie Pirkėją, kuri reikšminga Pirkėjo galimybių tinkamai įvykdyti Piniginį reikalavimą vertinimui. Pardavėjui nėra žinomos jokios aplinkybės, kurios leistų manyti, kad Pirkėjas nevykdys Piniginio reikalavimo laiku (pavyzdžiui, kad Pirkėjas yra nemokus (kaip ši sąvoka apibrėžta Lietuvos Respublikos juridinių asmenų nemokumo įstatyme/fizinių asmenų bankroto įstatyme ar atitinkamuose kitų šalių teisės aktuose), jis nevykdo savo finansinių įsipareigojimų, prieš jį pradėti priverstinio skolų išieškojimo veiksmai, jo finansinė būklė iš esmės pablogėjo ir pan.).
      14. (i) nevykdo veiklos vienoje ar keliose srityse kaip numatyta Reglamento 1 str. 1 d. išvardintuose sektoriuose; (ii) ) nėra taikomos nemokumo procedūros, kaip jos yra apibrėžtos LR juridinių asmenų nemokumo įstatyme, t.y. SVV subjektui nėra taikoma bankroto ar restruktūrizavimo procedūra, ir SVV subjektas neatitinka kriterijų, pagal kuriuos kreditorių prašymu jam būtų taikomos LR juridinių asmenų nemokumo įstatyme numatytos nemokumo procedūros. Pardavėjas patvirtina, kad jis nėra nemokus pateikdamas duomenis vienos įmonės deklaracijoje 2F priede; (iii) Faktoringo limitas nėra skirtas finansuoti SVV ir su SVV susijusių ir partnerinių įmonių, kaip jos apibrėžtos SVV įstatyme, tarpusavio prekybinius sandorius.
   7. Jei bet kuri iš aukščiau išvardytų aplinkybių tampa žinomos Pardavėjui po Sąskaitos ir Sąskaitų sąrašo originalo pateikimo Finansuotojui, Pardavėjas privalo nedelsiant, bet ne vėliau kaip per 5 (penkias) dienas po sužinojimo, informuoti apie tai Finansuotoją.
4. **FINANSAVIMO SĄLYGOS**
   1. Finansuotojas įsipareigoja finansuoti Pardavėją ir sumokėti Avansą į Pardavėjo sąskaitą, nurodytą Specialiosiose sąlygose, per 5 (penkias) darbo dienas, kai Pardavėjas įvykdo visas žemiau nurodytas sąlygas:
      1. Finansuotojui tinkamai ir laiku pateikti visi pagal Faktoringo sutartį reikalaujami dokumentai (Sutartis, Sąskaita, Sąskaitų sąrašas, dokumentai patvirtinantys prekių/paslaugų/darbų pristatymą/suteikimą/atlikimą, prekių ir/arba paslaugų užsakymo lapus ir pan.);
      2. Pirkėjas tinkamai informuotas apie reikalavimo teisių perleidimą taip, kaip numatyta Bendrųjų sąlygų 4.6.8 punkte;
      3. Pardavėjas pateikė tinkamai užpildytą SVV subjekto statuso deklaraciją, patvirtintą Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ir vidutinio verslo subjekto statuso deklaravimo tvarkos aprašo ir smulkiojo ir vidutinio verslo subjekto statuso deklaracijos formos patvirtinimo“;
      4. Pardavėjas pateikė tinkamai užpildytą vienos įmonės deklaraciją pagal Reglamentą;
      5. Pardavėjas patvirtina, kad jam nėra taikomos nemokumo procedūros, kaip jos yra apibrėžtos LR juridinių asmenų nemokumo įstatyme, t.y. SVV subjektui nėra taikoma bankroto ar restruktūrizavimo procedūra, ir SVV subjektas neatitinka kriterijų, pagal kuriuos kreditorių prašymu jam būtų taikomos LR juridinių asmenų nemokumo įstatyme numatytos nemokumo procedūros ir tai Pardavėjas patvirtina, pateikdamas duomenis vienos įmonės deklaracijoje 2F priede (kolektyvinio nemokumo procedūra).
   2. Finansuotojas sumoka Avansą (Faktoringo sutartyje nurodytais atvejais ir Rezervą) – finansuoja Piniginius reikalavimus – neviršydamas galiojančių Faktoringo limito ir Pirkėjo limito nepanaudotų sumų. Panaudota šių limitų suma apskaičiuojama kaip visų finansuotų ir tuo pačiu metu dar neįvykdytų Piniginių reikalavimų bendra suma.
5. **ATSISAKYMAS FINANSUOTI, FINANSAVIMO ATIDĖJIMAS, KEITIMAS**
   1. Finansuotojas turi teisę nefinansuoti Piniginio reikalavimo ar atidėti jo finansavimą, jei yra bent viena iš šių aplinkybių:
      1. Pardavėjo pateikti dokumentai neatitinka Faktoringo sutartyje nustatytų reikalavimų;
      2. Finansuotojui tapo žinoma, kad bent vienas iš Bendrųjų sąlygų 4.6 punkte išdėstytų Pardavėjo patvirtinimų yra neteisingas;
      3. Finansuotojui tapo žinoma apie esminį Faktoringo sutarties pažeidimą ir (ar) kitas aplinkybes, kurios sudaro pagrindą vienašališkai nutraukti Faktoringo sutartį prieš terminą;
      4. lieka 5 (penkios) darbo dienos arba mažiau iki Apmokėjimo termino ar Faktoringo termino pabaigos.
   2. Finansuotojas turi teisę finansuoti ar nefinansuoti dalies Piniginio reikalavimo (Sąskaitos sumos) savo nuožiūra, atsižvelgiant į nepanaudotą Faktoringo limito ir Pirkėjo limito sumą. Taip pat Finansuotojas turi teisę atidėti Piniginio reikalavimo ar jo dalies finansavimą iki tol, kol susidarys pakankama nepanaudota Faktoringo limito ir Pirkėjo limito suma.
   3. Finansuotojas turi teisę vienašališkai (atsižvelgdamas į Pardavėjo ir Pirkėjų finansinę būklę ar kitas svarbias aplinkybes, turinčias įtakos Piniginių reikalavimų įvykdymui) arba prašant Pardavėjui nuspręsti pakeisti Faktoringo limitą, Pirkėjus, Pirkėjo limitą, Maksimalų apmokėjimo terminą bei Pirkėjui taikomą maksimalų apmokėjimo terminą. Tokie Finansuotojo sprendimai įsigalioja jų priėmimo dieną (nebent sprendime nustatyta kitokia jo įsigaliojimo data); apie tokius savo sprendimus Finansuotojas informuoja Pardavėją nedelsiant, bet ne vėliau kaip per 5 (penkias) darbo dienas.
   4. Nepaisant kitų Faktoringo sutarties nuostatų, Finansuotojas turi teisę vienašališkai, bet kuriuo metu, be išankstinio įspėjimo ir besąlygiškai atsisakyti pirkti konkretų ar visus Piniginius reikalavimus, taip pat sumažinti ar panaikinti Faktoringo limitą ar Pirkėjo limitą.
6. **SĄSKAITA IR JOS PATEIKIMAS**
   1. Sąskaita, atitinkanti galiojančių teisės aktų bei Faktoringo sutarties reikalavimus, turi būti išrašyta ir pateikta Pirkėjui ne vėliau kaip per 30 (trisdešimt) dienų nuo faktinio prekių išsiuntimo/paslaugų suteikimo/darbų atlikimo ir/arba prekių ar paslaugų užsakymo lapus. Sąskaitoje turi būti nurodyti šie duomenys:
      1. Pardavėjo įgalioto asmens vardas, pavardė, pareigos;
      2. Pirkėjo įgalioto asmens, priėmusio prekes/paslaugas/darbus, vardas, pavardė, pareigos;
      3. Prekių pristatymo/paslaugų suteikimo/darbų atlikimo data, jei ji skiriasi nuo Sąskaitos išrašymo datos;
      4. Apmokėjimo terminas;
      5. jei Pirkėjas yra ne Lietuvoje registruotas ūkio subjektas – prekių (netaikoma darbams ir paslaugoms) pristatymo sąlygos pagal Incoterms taisykles ir prekių perdavimo vieta.
   2. Sąskaita turi būti pasirašyta tiek Pardavėjo, tiek Pirkėjo tinkamai įgaliotų atstovų. Pirkėjo atstovo parašas gali būti nereikalaujamas Finansuotojo nustatytais atvejais ir (ar) jam sutinkant.
   3. Sąskaitose turi būti pateikta informacija apie reikalavimo teisių, kylančių iš šios Sąskaitos, perleidimą Finansuotojui. Sąskaitose turi būti nurodyta, kad Pirkėjas pinigines prievoles pagal Sąskaitą turi įvykdyti Finansuotojui, naudojant žemiau pateikiamą standartinį tekstą:
      1. Jei Pirkėjas yra Lietuvoje registruotas ūkio subjektas: *Reikalavimas pagal šią Sąskaitą yra perleistas ir mokėjimas turi būti atliktas PayRay, UAB, kodas 304862948, banko sąskaitos Nr. LT407180300033467654, AB Šiaulių bankas, kodas 71800, SWIFT CBSBLT26, pagal Sąskaitoje nurodytas apmokėjimo sąlygas ir tik Sąskaitoje nurodyta valiuta. Mokėjimo pavedime prašome nurodyti Sąskaitos numerį. Sumokėjimas pagal šią Sąskaitą kitiems asmenims nebus laikomas tinkamu reikalavimo įvykdymu. PayRay, UAB turi būti informuota apie bet kokius ginčus, susijusius su šia Sąskaita ir jos apmokėjimu el. paštu* [*info@payray.lt*](mailto:info@payray.lt) *arba tel. (8 5) 214 3406*;
      2. Jei Pirkėjas yra ne Lietuvoje registruotas ūkio subjektas: *The amount of the account receivable of this Invoice has been transferred to and is owned by PayRay, UAB, code 304862948, to whom all payments must be made in the currency of the Invoice. The account No LT407180300033467654, AB Šiaulių bankas, code 71800, SWIFT CBSBLT26. Please indicate the number of the Invoice in your payment order. Payments to any other party will not constitute a valid discharge of the debt. Please contact PayRay, UAB in case of any disputes regarding this Invoice and its payment via email* [*info@payray.lt*](mailto:info@payray.lt) *or phone No (+370 5) 214 3406*;
      3. Jei Pirkėjas yra registruotas Austrijoje, Vokietijoje arba Jungtinėje Karalystėje, standartinis tekstas papildomas tokiu sakiniu: *The goods shall remain the property of the Seller until the Buyer has paid all sums due to the Seller, whether under this agreement or under any prior or subsequent agreement*.
   4. Sąskaitos tekstas turi būti aiškus ir įskaitomas. Jis neturi būti taisytas, braukytas, joje neturi būti kitokių defektų, perteklinės, klaidingos, melagingos informacijos.
   5. Jeigu Sąskaitos apimtis yra daugiau nei vienas lapas ir (ar) Sąskaita turi priedų, Finansuotojui turi būti pateikti visi šie dokumentai.
   6. Sąskaitos valiuta turi sutapti su Finansavimo valiuta. Tuo atveju, kai Finansuotojas finansuoja Sąskaitą, išrašytą kita valiuta, taikomas Bendrųjų sąlygų 8.6 punktas.
   7. Už tinkamų ir Faktoringo sutartyje nustatytus reikalavimus atitinkančių Sąskaitų išrašymą atsakingas Pardavėjas, net ir tais atvejais, kai Finansuotojas finansuoja Sąskaitą, neatitinkančią visų Bendrosiose sąlygose jai nustatytų reikalavimų.
7. **MOKĖJIMAI PAGAL SĄSKAITĄ, REZERVO GRĄŽINIMAS**
   1. Mokėjimą pagal Sąskaitą Pirkėjas turi atlikti tiesiogiai į Finansuotojo banko sąskaitą. Kai Pirkėjas tinkamai ir visa Sąskaitos apimtimi atsiskaito su Finansuotoju, pastarasis iš gauto apmokėjimo išskaičiavęs Palūkanas ir kitus Mokėjimus, perveda Pardavėjui Rezervą (jei tokios Sąskaitos suma ar jos dalis buvo finansuota) ir nefinansuotą tokios Sąskaitos sumos dalį.
   2. Jeigu dėl bet kokių priežasčių Pirkėjas atlieka pavedimą pagal Sąskaitas į bet kokią kitą Pardavėjo atsiskaitomąją sąskaitą, pastarasis įsipareigoja per 1 darbo dieną visas pagal Faktoringo sutartį priklausančias sumas pervesti Finansuotojui. Pardavėjui to neatlikus, Pirkėjo atliktas mokėjimas nemažina Pirkėjo prievolės Finansuotojui ir yra pagrindas taikyti Regresą, nepriklausomai nuo to, ar jo taikymas numatytas pagal Specialiąsias sąlygas.
   3. Pardavėjas turi užtikrinti, kad Pirkėjas apmokės Sąskaitas chronologine tvarka, t.y. pirmiausia apmokamos Sąskaitos, kurių Apmokėjimo terminas sueina anksčiausiai. Mokėjimai pagal Sąskaitas, kurių Apmokėjimo terminas yra tą pačią dieną, turi būti paskirstomi proporcingai visiems piniginiams įsipareigojimams pagal Sąskaitas dengti. Pardavėjas neturi teisės reikalauti, kad būtų pakeistas iš Pirkėjo gautų mokėjimų panaudojimas. Kai Pirkėjas nesilaiko aukščiau aprašytos mokėjimų tvarkos, Finansuotojas turi teisę perskirstyti mokėjimus taip, kad jie atitiktų aukščiau aprašytą tvarką.

8.5.1. Kai Pirkėjas vėluoja apmokėti Sąskaitą/as daugiau kaip 45 dienas, o Pardavėjas su Finansuotoju yra sudaręs daugiau nei vieną Faktoringo sutartį, pagal kurias yra suteiktas Pirkėjo limitas tam pačiam Pirkėjui, Finansuotojas turi teisę paskirstyti gautus Pirkėjo mokėjimus proporcingai visiems Pirkėjo piniginiams įsipareigojimams pagal sudarytas Faktoringo sutartis atsižvelgiant į Pirkėjo faktiškai neapmokėtą Sąskaitos/ų sumą atitinkamose Faktoringo sutartyse.

* 1. Visais atvejais, kai Pirkėjas vėluoja atsiskaityti pagal Sąskaitą, kurios terminas yra suėjęs arba atsiskaito ne pilna apimtimi, Finansuotojas turi teisę taikyti Regresą atitinkamo Piniginio reikalavimo atžvilgiu, nebent Specialiosiose sąlygose būtų nustatyta, kad Regresas netaikomas.
  2. Jeigu Specialiosiose sąlygose numatyta, kad Regresas netaikomas, ir Pirkėjas laiku bei tinkamai nesumoka visos finansuotos Sąskaitos sumos dalies, bet neginčija tokios savo prievolės, Finansuotojas per 330 (trys šimtai trisdešimt) dienų nuo atitinkamo Apmokėjimo termino pabaigos sumoka Pardavėjui Rezervą pagal tokią Sąskaitą ir pritaiko Pardavėjo atsakomybę.
  3. Pirkėjo mokėjimai atliekami Sąskaitoje nurodyta mokėjimo valiuta. Prašant Pardavėjui, Finansuotojas gali finansuoti Piniginį reikalavimą, kuris turi būti vykdomas kita valiuta nei Finansavimo valiuta. Pardavėjo prašymu yra laikomas tokios Sąskaitos įtraukimas į Sąskaitų sąrašą. Taip pat Finansuotojas gali sutikti priimti Pirkėjo mokėjimus kita valiuta nei Finansavimo valiuta. Tokiais atvejais Pardavėjas privalo atlyginti visas su atitinkamu valiutų keitimu ir valiutų kurso pasikeitimu susijusias Finansuotojo išlaidas ir prisiimti su tuo susijusią riziką. Pardavėjas privalo sumokėti trūkstamą finansuotą Sąskaitos sumą (arba jos dalį) Finansuotojui ir atlikti visus susijusius Mokėjimus, jei gavus Pirkėjų mokėjimus kita valiuta ir juos iškonvertavus į Finansavimo valiutą tokių lėšų neužtenka pilnai uždengti finansuotą Sąskaitos sumą ir atlikti kitus susijusius Mokėjimus. Taip pat Pardavėjas privalo sumokėti trūkstamą finansuotą Sąskaitos sumą (arba jos dalį) bei atlikti kitus susijusius Mokėjimus Finansuotojui, jei gavus draudimo įmonės, nepriklausomai nuo to, ar tokia draudimo įmonė yra nurodyta Faktoringo sutarties Specialiojoje dalyje, išmoką dėl valiutos konvertavimo kaštų ar valiutos kurso pasikeitimo tokios išmokos neužtenka pilnai padengti finansuotą Sąskaitos sumą Finansavimo valiuta ir atlikti kitus susijusius Mokėjimus. Ši nuostata taikoma nepriklausomai nuo to ar Faktoringo Specialiose sąlygose yra numatytas Regresas ar ne. Tais atvejais, kai Pardavėjui yra taikomas Regresas, nepriklausomai nuo to, kokia valiuta Pirkėjas vykdo mokėjimus Finansuotojui, Regresas visada yra atliekamas Finansavimo valiuta ir tokiu kursu, kuris buvo taikomas Sąskaitos/ų finansavimo dieną.
  4. Pardavėjas visus Mokėjimus turi vykdyti Finansavimo valiuta, išskyrus Faktoringo sutartyje aiškiai numatytus atvejus. Jeigu Pardavėjas moka kita valiuta ir Finansuotojas su tuo sutinka, Finansuotojas turi teisę jo sumokėtas sumas konvertuoti į Finansavimo valiutą Finansuotojo pasirinkto banko nustatytu keitimo kursu. Finansuotojas, išskaitydamas Mokėjimus iš Pardavėjui mokėtinų sumų kita valiuta, taip pat turi teisę atlikti valiutos keitimą Finansuotojo pasirinkto banko nustatytu keitimo kursu.
  5. Pardavėjas, praleidęs Mokėjimų terminus, privalo už kiekvieną Mokėjimo termino praleidimo dieną mokėti Finansuotojui Specialiosiose sąlygose nurodyto dydžio delspinigius nuo sumos, kurios mokėjimo terminas praleistas. Delspinigiai skaičiuojami nuo nustatyto Mokėjimo termino iki realaus sumokėjimo į Specialiosiose sąlygose nurodytą Finansuotojo banko sąskaitą. Kilus ginčui ir vienai iš Šalių pradėjus teisminį procesą dėl šios Faktoringo sutarties, nuo ieškinio teismui padavimo dienos delspinigiai nebeskaičiuojami, bet pradedamos taikyti Kompensacinės palūkanos, kurios mokamos iki visiško įsipareigojimų įvykdymo dienos. Kompensacinės palūkanos skaičiuojamos nuo visos susidariusios Pardavėjo skolos, t.y. priskaičiuotų delspinigių, Palūkanų bei nesumokėtos Sąskaitos.
  6. Finansuotojas, gavęs mažesnę sumą nei visa Pardavėjo pagal Faktoringo sutartį mokėtina suma, iš gautos sumos nepriklausomai nuo Pardavėjo nurodytos mokėjimo paskirties pirmąja eile turi teisę padengti savo išlaidas, susijusias su reikalavimo įvykdyti prievolę pareiškimu, antrąja eile – Pardavėjui priskaičiuotas netesybas, trečiąja eile – Palūkanas, Komisinį mokestį ir kitus mokesčius, ketvirtąja eile – likusius Mokėjimus.
  7. Jeigu Pardavėjas ir/ar Susijusi įmonė/ės turi įsiskolinimų pagal kitas su Finansuotoju sudarytas sutartis bei Finansuotojas gauna mažesnę sumą nei visa Pardavėjo ar Susijusios įmonės Finansuotojui pagal tokias sutartis mokėtina suma, Finansuotojas nepriklausomai nuo Pardavėjo ar Susijusios įmonės nurodytos mokėjimo paskirties savo nuožiūra gali paskirstyti, kokie Pardavėjo ar Susijusios įmonės įsiskolinimai ir pagal kokias sutartis dengiami iš gautos sumos.
  8. Finansuotojas taip pat turi teisę bet kokias Finansuotojo mokėtinas sumas Pardavėjo ir/ar Susijusios įmonės naudai bet kuriuo metu panaudoti pagal Finansuotojo ir Pardavėjo ar Susijusios įmonės sudarytos/ų sutarties/čių nustatytų mokėtinų sumų dengimui Finansuotojui atliekant vienašalius užskaitymus ir apie atliktų užskaitymų sumas informuojant atitinkamai Pardavėją ar Susijusią įmonę elektroniniu paštu, kurio atžvilgiu buvo pritaikytas vienašalis užskaitymas.
  9. Finansuotojo turima Avanso ir (ar) Rezervo suma gali būti panaudojama Mokėjimų įvykdymui padengti. Avanso sumai, kuri nesumokama Pardavėjui, bet panaudojama kitam Faktoringo sutartyje numatytam tikslui (pavyzdžiui, Mokėjimų įvykdymui), taip pat taikomos Faktoringo sutarties nuostatos, reglamentuojančios sumokėtą Avansą.
  10. Finansuotojas gali taikyti papildomus mokesčius už teikiamas paslaugas, kurie nurodyti Finansuotojo taikomų įkainių sąraše. Finansuotojo patvirtintas standartinis taikomų įkainių sąrašas pateikiamas Pardavėjui pasirašant Faktoringo sutartį. Finansuotojas turi teisę nustatyti ir keisti šiuos įkainius vienašališkai.

1. **GINČAI DĖL SUTARTIES**
   1. Sprendžiant su Sutartimi susijusius nesutarimus (pavyzdžiui, Pirkėjui Faktoringo sutarties galiojimo metu pareiškus pretenzijas dėl techninių, kiekybinių, komplektiškumo, kokybės ar kitų prekių, paslaugų, darbų, gautų iš Pardavėjo, trūkumų, atlikus tarpusavio įskaitymus, ginčijant Sutartį ar prievolę apmokėti Sąskaitą, ar dėl kitų Pirkėjo nuomone svarbių priežasčių neapmokant Sąskaitos), Pardavėjas privalo įtraukti Finansuotoją. Tuo atveju, jeigu tinkamam Finansuotojo atstovavimui reikalingos teisininkų konsultacijos, tokių paslaugų protingas išlaidas turi padengti Pardavėjas.
   2. Tuo atveju, kai Pirkėjo pretenzijos yra pagrįstos, Pardavėjas turi imtis veiksmų pašalinti bet kokius trūkumus savo sąskaita (pavyzdžiui, pašalinti prekės/paslaugos/darbų trūkumus arba kompensuoti Pirkėjui prekių/paslaugų/darbų trūkumų ištaisymo išlaidas), taip pat atlyginti Pirkėjui bet kokias su tuo susijusias išlaidas bei turėtus nuostolius, informuoti apie tai Finansuotoją bei atlyginti jo patirtus nuostolius.
   3. Pardavėjas įsipareigoja dėti visas pastangas, kad išspręstų bet kokį su Pirkėju kilusį ginčą per trumpiausią laiką savo sąskaita ir užtikrinti, kad Pirkėjas laiku ir tinkamai atsiskaitytų su Finansuotoju.
   4. Finansuotojas jokiais atvejais neprisiima ginčo, kilusio tarp Pirkėjo ir Pardavėjo dėl Sutarties vykdymo ir (ar) Sąskaitų, rizikos. Jei ginčas trunka ilgiau kaip 14 (keturiolika) dienų, o Pirkėjas per šį terminą vis dėlto nesumoka Finansuotojui visos Sąskaitos sumos, Finansuotojas, nevertindamas ir neanalizuodamas Pirkėjo pretenzijų, Sutarties nutraukimo, atlikto įskaitymo pagrįstumo, kilusio ginčo aplinkybių, gali reikalauti Pardavėjo įvykdyti Piniginį reikalavimą pagal Sąskaitą, nepriklausomai nuo to, kad pagal Specialiąsias sąlygas numatyta, kad Regresas netaikomas.
   5. Jeigu Pardavėjas išrašo kreditinę sąskaitą dėl Sąskaitos, Finansuotojas turi teisę savo nuožiūra ir nepriklausomai nuo to, kad pagal Specialiąsias sąlygas numatyta, jog Regresas netaikomas: 1) laikyti tai 9.4 punkte nurodyto pobūdžio ginču ir pasinaudoti numatytomis savo teisėmis, arba 2) reikalauti Pardavėjo įvykdyti Piniginį reikalavimą pagal šią Sąskaitą, nepriklausomai nuo to, ar Apmokėjimo terminas yra suėjęs, ar ne, jei atitinkamas Rezervas nėra pakankamas padengti susidariusį trūkumą ir kitus Mokėjimus.
2. **PALŪKANOS IR KITI MOKĖJIMAI** 
   1. Jeigu Faktoringo sutartimi taikomos kintamos Palūkanos, metinė palūkanų norma kiekvienam Palūkanų periodui paskutinę prieš tai ėjusio Palūkanų periodo dieną (Palūkanų keitimo dieną) apskaičiuojama kaip EURIBOR / LIBOR ir Maržos suma. Pirmasis po Faktoringo sutarties pasirašymo Palūkanų periodas prasideda jos pasirašymo dieną, o paskutinė prieš tai einanti diena laikoma Palūkanų keitimo diena tokiam Palūkanų periodui, ir jei šio Palūkanų periodo terminas sueina kitą nei paskutinę mėnesio dieną, jis baigiasi paskutinę tokio mėnesio dieną. Kiekvienas paskesnis Palūkanų periodas prasideda pasibaigus prieš tai ėjusiam Palūkanų periodui.
   2. Jeigu 2 (du) mėnesius iš eilės iki Palūkanų keitimo dienos nebus skelbiama taikoma EURIBOR / LIBOR norma, Finansuotojas turi teisę vienašališkai pakeisti EURIBOR / LIBOR ir pasirinkti kitą panašiausią pagal savo apskaičiavimo principus ir metodiką rodiklį, kuris bus naudojamas kaip kintama Palūkanų dalis. Apie pakeistą kintamą Palūkanų dalį ir Palūkanų apskaičiavimo metodiką Finansuotojas turi pranešti raštu Pardavėjui. Pardavėjas, nesutikdamas su pakeista kintama Palūkanų dalimi, turi teisę per 30 (trisdešimt) dienų nuo Finansuotojo pranešimo pateikimo dienos sumokėti Finansuotojui visas jo finansuotas ir Pirkėjų nesumokėtas Sąskaitų sumas bei visus kitus priskaičiuotus Mokėjimus, ir tai atlikus Faktoringo sutartis baigiasi, o Piniginiai reikalavimai automatiškai grįžta Pardavėjui. Jeigu Pardavėjas neįvykdo minėtų Mokėjimų per šiame punkte nustatytą terminą, taikoma naujoji kintama Palūkanų dalis.
   3. Palūkanos skaičiuojamos nuo Finansuotojo sumokėtos ir neatgautos Avanso sumos, laikant, kad metuose yra 360 dienų, o mėnesyje – kalendorinis dienų skaičius iki visiško įsipareigojimų įvykdymo pagal šią Faktoringo sutartį dienos, įskaitant bet neapsiribojant tais atvejais, kai ginčai dėl šios Faktoringo sutarties yra nagrinėjami teisme. Palūkanos skaičiuojamos nuo pirmos dienos, kai Finansuotojas sumoka Avansą Pardavėjui, iki Finansuotojui sumokama visa tokio Avanso suma arba iki sueina Rezervo pagal atitinkamą Sąskaitą sumokėjimo Pardavėjui terminas (atsižvelgiant į tai, kas įvyksta anksčiau), t.y. iki visiško įsipareigojimų įvykdymo pagal šią Faktoringo sutartį dienos.
   4. Finansuotojo paslaugų pagal Faktoringo sutartį teikimas įforminamas Finansuotojo išduotomis PVM sąskaitomis faktūromis, kurios siunčiamos Pardavėjui Specialiosiose sąlygose jo nurodytu el. pašto adresu. Pardavėjui raštu paprašius, Finansuotojo sąskaitos siunčiamos Pardavėjui paštu. Finansuotojui pareikalavus, Pardavėjas privalo kompensuoti siuntimo paštu išlaidas. Finansuotojo sąskaitos negavimas neatleidžia Pardavėjo nuo pareigos laiku atlikti Mokėjimus.
   5. Palūkanos ir Komisinis mokestis mokami išskaičiuojant mokėtiną jų sumą iš Pardavėjui mokėtino, atitinkamai, Rezervo ar Avanso, tačiau visais atvejais Finansuotojas taip pat turi teisę savo nuožiūra pasirinkti Mokėjimus išskaityti iš bet kokių Pardavėjui mokėtinų sumų ir (arba) pareikalauti atlikti Mokėjimus į Finansuotojo sąskaitą per jo išrašytoje sąskaitoje nustatytą terminą. Jeigu Pardavėjas nesumoka Faktoringo sutarties mokesčio iki pirmo Avanso sumokėjimo Pardavėjui, šis mokestis išskaičiuojamas iš tokio Avanso. Finansuotojas taip pat turi teisę be atskiro Pardavėjo sutikimo nukreipti Pardavėjui mokėtinas lėšas jo pradelstų Mokėjimų Finansuotojui ar kitoms su Finansuotoju susijusioms įmonėms įvykdymui arba sustabdyti tokių lėšų sumokėjimą Pardavėjui iki sueis Pardavėjo prievolės Finansuotojui pagal bet kurią su juo sudarytą sutartį įvykdymo terminas ir pritaikyti įskaitymą.
3. **PARDAVĖJO TEISĖS IR PAREIGOS**
   1. Pardavėjas įsipareigoja:
      1. nenutraukti Sutarties su Pirkėju ir jos nekeisti, nebent Sutarties pakeitimas neturi jokios įtakos Finansuotojo teisėms, Piniginiam reikalavimui ir jo vykdymui (bet kuriuo atveju apie bet kokius ketinimus keisti Sutartį turi būti pranešta Finansuotojui iš anksto);
      2. neatlikti jokių veiksmų, kurie gali apsunkinti Piniginio reikalavimo vykdymą;
      3. santykiuose su Pirkėju elgtis rūpestingai ir atsakingai, imtis priemonių mažinti dėl Pirkėjo nemokėjimo galintį susidaryti nuostolį ir vykdyti pagrįstus Finansuotojo nurodymus, susijusius su vėluojančiu mokėti Pirkėju (pavyzdžiui, atsiimti jam parduotas prekes ir jas perparduoti);
      4. per 4 (keturis) mėnesius nuo finansinių metų pabaigos, pateikti Finansuotojui finansines ataskaitas, privalomas pagal Lietuvos Respublikos teisės aktus;
      5. Finansuotojui pareikalavus, per 10 (dešimt) dienų pateikti kitus Finansuotojo nurodytus dokumentus, kurie reikalingi Pardavėjo ūkinei-finansinei veiklai įvertinti arba yra susiję su Pardavėjo prievolių pagal Faktoringo sutartį vykdymu;
      6. per 30 (trisdešimt) dienų po kiekvieno kalendorinio ketvirčio pabaigos pateikti Finansuotojui ketvirčio balansą ir pelno (nuostolių) ataskaitą, patvirtintą Pardavėjo vadovo;
      7. nedelsiant, bet ne vėliau kaip per 5 (penkias) dienas pateikti Finansuotojui kiekvieną sudarytą Sutartį ir, Finansuotojui pareikalavus, Sąskaitų originalus ir kitus su Sutartimi susijusius dokumentus;
      8. nedelsiant, bet ne vėliau kaip per 5 (penkias) dienas raštu informuoti Finansuotoją apie Pardavėjo ir Pirkėjo tarpusavio finansines prievoles, bylas ir kitas aplinkybes, galinčias turėti neigiamos įtakos Sutarties vykdymui ir (ar) Finansuotojo teisėms;
      9. sudaryti Finansuotojo atstovams sąlygas patikrinti Pardavėjo veiklą vietoje, susipažinti su reikiama informacija/dokumentais;
      10. nesinaudoti faktoringo paslaugomis kitose finansų įstaigose ar įstaigose, teikiančiose finansinio pobūdžio paslaugas, finansuojant tų pačių Pirkėjų Sąskaitas, kuriems Finansuotojas suteikė Pirkėjo limitą.
      11. per 5 (penkias) dienas raštu informuoti Finansuotoją, kai:
          1. pakeičiami Pardavėjo įstatai, pasikeičia Pardavėjo vadovas arba Pardavėjo dalyvių (akcininkų, narių, dalininkų ir pan.), turinčių ne mažiau kaip 10 (dešimt) proc. kapitalo dalių, sudėtis;
          2. trečiasis asmuo pareiškia Pardavėjui ieškinį, kurio suma viršija 10.000 (dešimt tūkstančių) eurų, ir (ar) iškeliama byla, kurioje priimtas sprendimas gali turėti esminės neigiamos įtakos Pardavėjo ūkinei-finansinei būklei ar verslui;
          3. priimamas sprendimas dėl Pardavėjo reorganizavimo, atskyrimo, pertvarkymo, likvidavimo, restruktūrizavimo, bankroto bylos Pardavėjui inicijavimo, iškėlimo ar neteisminės bankroto procedūros pradėjimo;
          4. tampa žinoma apie esminį Faktoringo sutarties pažeidimą ir (ar) kitas aplinkybes, kurios sudaro pagrindą vienašališkai nutraukti Faktoringo sutartį prieš terminą.
      12. nevykdant ar vykdant netinkamai bent vieną iš Bendrųjų sąlygų 4 ir 14 skyriuose nustatytų įsipareigojimų (patvirtinimų/garantijų), 11.1.10 punkte, taip pat Pardavėjui nevykdant įsipareigojimo numatyto Faktoringo sutarties 8.2. punkte pervesti Pirkėjo atlikto mokėjimo Finansuotojui laiku ar Specialiosiose sąlygose numatytų prievolių, sumokėti 1 (vieno) proc. nuo pažeidimo metu galiojusio Faktoringo limito sumos, tačiau ne mažiau kaip 300 (trijų šimtų) eurų dydžio baudą;
      13. sumokėti Finansuotojui už suteiktas paslaugas pagal jų suteikimo metu galiojančius įkainius, taip pat sumokėti ar kompensuoti Finansuotojui visus Mokėjimus ir išlaidas, susijusias su Faktoringo sutarties vykdymu ir su skolos pagal ją bei Piniginius reikalavimus išieškojimu;
   2. Pardavėjas turi teisę susipažinti su informacija apie Piniginių reikalavimų finansavimą ir Finansuotojo iš Pirkėjo gautus mokėjimus. Norint tai padaryti Pardavėjas turi pateikti raštišką prašymą Finansuotojui. Už tokios informacijos suteikimą gali būti taikomas papildomas Finansuotojo nustatytas mokestis.
   3. Pardavėjas įsipareigoja įsileisti INVEGOS, Finansų ministerijos, Ekonomikos ir inovacijų ministerijos, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotus atstovus, tinkamai įgaliotų nacionalinių subjektų, turinčių teisę tikrinti, kaip panaudojamos INVEGOS fondo lėšos (toliau – Audito institucijos) atstovus atlikti šios Faktoringo sutarties auditą ir (arba) patikrinimą siekiant nustatyti ar tinkamai yra įgyvendinami Finansuotojo įsipareigojimai pagal Portfelinės garantijos faktoringo sandoriams 2 nustatytas sąlygas ir (arba) atlikti kitus patikrinimus.
   4. Pardavėjas sutinka, kad INVEGA naudos apie Pardavėjo iš Faktoringo sutarties lėšų įgyvendintą projektą duomenis viešinimo tikslais.
4. **TIESIOGINĖ RINKODARA**
   1. Finansuotojas tiesioginės rinkodaros tikslais gali tvarkyti Pardavėjo ir jo darbuotojų kontaktinius duomenis, laikantis duomenų apsaugą reguliuojančių teisės aktų reikalavimų.
   2. Pardavėjo kontaktiniai duomenys tiesioginės rinkodaros tikslu bus tvarkomi Finansuotojo teisėto intereso informuoti savo klientus apie susijusias paslaugas pagrindu. Pardavėjas gali bet kada paprieštarauti tokiam jo asmens duomenų tvarkymui. Finansuotojas įsipareigoja tvarkyti duomenis išimtinai nurodytu tikslu ir tik tokia apimtimi, kuri yra būtina šiam tikslui pasiekti. Pardavėjas taip pat gali nesutikti su informacijos, nurodytos šiame punkte, gavimu apie tai informuodamas Finansuotoją. Daugiau informacijos apie Pardavėjo teises duomenų apsaugos srityje ir duomenų tvarkymą, pateikiama Finansuotojo privatumo politikoje, su kuria galite susipažinti interneto svetainėje [www.payray.lt](http://www.vfc.lt).
5. **FAKTORINGO SUTARTIES NUTRAUKIMAS PRIEŠ TERMINĄ**
   1. Jei Pardavėjas padaro bent vieną iš esminių Faktoringo sutarties pažeidimų, Finansuotojas turi teisę, ne mažiau kaip prieš 5 (penkias) darbo dienas raštu įspėjęs Pardavėją, nepriklausomai nuo to, kad pagal Specialiąsias sąlygas numatyta, kad Regresas netaikomas, reikalauti Pardavėjo įvykdyti Piniginį reikalavimą visų ar Finansuotojo nuožiūra nurodytos dalies finansuotų Piniginių reikalavimų atžvilgiu bei atlyginti Finansuotojui visus nuostolius, susidariusius dėl netinkamo įsipareigojimų vykdymo ar jų nevykdymo, išskyrus tuos nuostolius, kurie susidarė dėl nenugalimos jėgos (force majeure) ir (ar) vienašališkai nutraukti Faktoringo sutartį prieš terminą. Finansuotojo patirti nuostoliai atlyginami tiek, kiek jų nepadengia Faktoringo sutartyje numatyti ir sumokėti Delspinigiai.
   2. Laikoma, kad Pardavėjas pažeidė Faktoringo sutartį iš esmės, jei, be kita ko:
      1. Pardavėjas pažeidžia bent vieną iš Bendrųjų sąlygų 4 ir 14 skyriuose, 11 skyriaus 11.1.1-11.1.3, 11.1.7-11.1.8 punktuose nustatytų įsipareigojimų (patvirtinimų/garantijų) ar Specialiosiose sąlygose numatytų sąlygų;
      2. Pardavėjas pakartotinai pažeidžia Bendrųjų sąlygų 11.1.4-11.1.6, 11.1.9 ir 11.1.11 punktuose nustatytus įsipareigojimus;
      3. nesumoka bet kokių Mokėjimų ilgiau kaip 30 (trisdešimt) dienų.
      4. Pardavėjas ir/ar Susijusi įmonė tinkamai nevykdo mokėjimo įsipareigojimų ar jų dalies Finansuotojui pagal kitas su Finansuotoju sudarytas sutartis ar kitiems kreditoriams pagal sudarytas sutartis.
   3. Finansuotojas turi teisę, ne mažiau kaip prieš 5 (penkias) darbo dienas raštu įspėjęs Pardavėją, nepriklausomai nuo to, kad pagal Specialiąsias sąlygas numatyta, kad Regresas netaikomas, reikalauti Pardavėjo įvykdyti Piniginį reikalavimą visų ar Finansuotojo nuožiūra nurodytos dalies finansuotų Piniginių reikalavimų atžvilgiu ir (ar) vienašališkai nutraukti Faktoringo sutartį prieš terminą, jei paaiškėja bent viena iš žemiau išdėstytų aplinkybių:
      1. pritaikomos Sankcijos Pardavėjui, Pirkėjui arba asmenims, kurių naudai naudojamas pagal Faktoringo sutartį suteikiamas finansavimas;
      2. tampa žinomos aplinkybės, kurios leidžia manyti, kad Pardavėjas laiku nesumokės bet kokių Mokėjimų (pavyzdžiui, iš esmės pablogėja Pardavėjo finansinė būklė, pagrindiniai Pardavėjo tiekėjai atsisako su juo bendradarbiauti, Pardavėjas pažeidžia kitos su Finansuotoju sudarytos sutarties sąlygas, nevykdo savo įsipareigojimų kitoms finansų įstaigoms, atimamos ar suvaržomos jo teisės ūkinėje-finansinėje veikloje, Pardavėjas sudaro ir (ar) vykdo sandorius kitokiomis nei rinkoje įprastomis ir Pardavėjui nepalankiomis komercinėmis sąlygomis ir pan.);
      3. areštuojamas Pardavėjo turtas ar jo dalis arba kitaip apribojamos Pardavėjo teisės disponuoti turtu (jo dalimi) ir toks areštas ar apribojimas nėra nuimamas ar panaikinamas per 30 (trisdešimt) dienų nuo jo pradžios;
      4. atsiranda kiti Lietuvos Respublikos teisės aktuose nustatyti vienašališko sutarties nutraukimo prieš terminą pagrindai.
   4. Jeigu pagal Faktoringo sutartį, paaiškėjus bent vienai šiame Bendrųjų sąlygų skyriuje numatytų aplinkybių, Finansuotojas turi teisę atlikti kelis veiksmus (pavyzdžiui, reikalauti sumokėti baudą, nutraukti Faktoringo sutartį prieš terminą ir pan.), Finansuotojas savo nuožiūra renkasi, kokį/kokius veiksmus atlikti konkrečiu atveju. Finansuotojo pasirinktas reikalavimas yra privalomas Pardavėjui.
6. **PARDAVĖJO PATVIRTINIMAI IR GARANTIJOS**
   1. Pardavėjas besąlygiškai patvirtina ir garantuoja, kad:
      1. jo vykdoma veikla visiškai atitinka teisės aktų reikalavimus;
      2. jis turi teisę sudaryti ir vykdyti Faktoringo sutartį, šios sutarties sudarymas neprieštarauja jokiems teisės aktams, teismo ir (ar) arbitražo sprendimams, Pardavėjo įstatams ir (ar) kitiems steigimo dokumentams, Pardavėjo sudarytoms sutartims, taip pat yra gauti visi reikalingi Pardavėjo organų ir (ar) kitų asmenų leidimai ir sprendimai sudaryti ir vykdyti Faktoringo sutartį;
      3. Sutartis yra galiojanti, prekių pardavimas, paslaugų suteikimas arba darbų atlikimas, už kuriuos Pirkėjui pateikta ar bus pateikta ateityje Sąskaita, yra tinkamai įvykdyta, t.y. darbai, prekės ar paslaugos atitinka teisinius, techninius, kiekio, asortimento ir kokybės reikalavimus, nustatytus Sutartyje tarp Pardavėjo ir Pirkėjo, ir šios prekės pateiktos, paslaugos suteiktos ar darbai atlikti tinkamai, laikantis Sutarties sąlygų, pilnai, tinkamoje vietoje, tinkamu būdu ir laiku, Pirkėjas patikrino prekių pristatymą, paslaugų suteikimą, darbų atlikimą;
      4. Pateikdamas Sąskaitą, jis tinkamai (taip kaip nustatyta Faktoringo sutartyje) pranešė Pirkėjui apie būtinybę apmokėti Sąskaitą į Finansuotojo banko sąskaitą ir šio pranešimo neatšauks ir (ar) nepakeis;
      5. jis neturi įsiskolinimų, susijusių su socialinio draudimo įmokų mokėjimu Sodrai bei susijusių su mokesčių mokėjimu Valstybinei mokesčių inspekcijai ar kitoms valstybės institucijoms, jokios valstybės institucijos nėra davusios mokėjimo nurodymo (lnkaso) įstaigoms, kurios valdo Pardavėjo sąskaitas;
      6. visa Pardavėjo Finansuotojui pateikta informacija ir dokumentai yra teisingi ir tikslūs. Visuose su Faktoringo sutartimi susijusiuose Finansuotojui pateiktuose dokumentuose nurodyta informacija yra išsami, teisinga ir galiojanti, Pardavėjas nėra prisiėmęs jokių skolinimosi ar skolinimo pobūdį turinčių įsipareigojimų, prisiimtų pagal sudarytas sutartis arba naudojantis vertybiniais popieriais ar finansinėmis priemonėmis, taip pat įsipareigojimų pagal sandorius, kuriais užtikrinamas prievolių įvykdymas, išskyrus tuos įsipareigojimus apie kuriuos Finansuotojas buvo informuotas iki Faktoringo sutarties pasirašymo;
      7. jam nėra iškelta ir jam nėra žinoma apie tai, kad ruošiamasi iškelti bylą, kurioje priimtas sprendimas gali turėti neigiamos įtakos Pardavėjo ūkinei-finansinei būklei ar verslui, arba kurioje pareikšto ar ketinamo pareikšti ieškinio suma viršija 10.000 (dešimt tūkstančių) eurų;
      8. jis yra informuotas Finansuotojo apie kintamos Palūkanų dalies padidėjimo įtaką Palūkanoms (Finansuotojas nurodė galimus Palūkanų pasikeitimus) ir Pardavėjui suprantama ši rizika bei jos galima įtaka Palūkanoms;
      9. jo atžvilgiu nėra taikomos ir, kiek jam yra žinoma, nebus taikomos Sankcijos, o pagal Faktoringo sutartį suteikiamas finansavimas nebus naudojamas asmenų, kuriems taikomos Sankcijos, naudai;
      10. jo atstovas yra tinkamai įgaliotas pasirašyti Faktoringo sutartį;
      11. veikia vadovaujantis nacionaliniais teisės aktais ir nepriima jokių sprendimų, prieštaraujančių nacionaliniams teisės aktams;
      12. atitinka visus SVV tinkamumo kriterijus, kaip jie apibrėžti aukščiau šioje Faktoringo sutartyje.
      13. patvirtinimai ir garantijos yra teisingi Faktoringo sutarties sudarymo metu. Pardavėjas įsipareigoja nedelsiant informuoti Finansuotoją apie bet kokį situacijos pasikeitimą ir atsiradusius veiklos trūkumus, kurie gali turėti įtakos tinkamam Faktoringo sutarties vykdymui.
7. **REGRESAS**
   1. Jei Specialiosiose sąlygose numatyta, kad taikomas Regresas, Pirkėjui nevykdant ar netinkamai vykdant įsipareigojimus pagal Sąskaitas, taip pat Pirkėjui tapus nemokiam ar paaiškėjus kitoms Bendrųjų sąlygų 4.6.13 punkte numatytoms aplinkybėms, Finansuotojas turi neginčijamą teisę pasinaudoti Regreso teise – reikalauti, kad Piniginį reikalavimą įvykdytų tiek Pardavėjas, tiek Pirkėjas, ar abu kartu (nebent Pirkėjas neturi pareigos jį vykdyti).
   2. Nepriklausomai nuo to, ar pagal Specialiąsias sąlygas taikomas Regresas, ar ne, Finansuotojas turi teisę reikalauti, kad Pardavėjas įvykdytų Piniginius reikalavimus, be kita ko, šiais atvejais:
      1. Jeigu Pirkėjas nesilaiko Bendrųjų sąlygų 8.3 punkte nustatytos Sąskaitų apmokėjimo tvarkos ir Finansuotojas, vadovaudamasis Pirkėjo nurodymais, iš jo gautą mokėjimą (i) nukreipia apmokėjimui ne tos Sąskaitos, kurios Apmokėjimo terminas jau yra suėjęs ir yra anksčiausias, Finansuotojas turi teisę taikyti Regresą tokios neapmokėtos Sąskaitos atžvilgiu, jei ji buvo finansuota pagal šią Faktoringo sutartį, arba (ii) nukreipia Sąskaitų apmokėjimui pažeidžiant proporcingo apmokėjimo tvarką, Finansuotojas turi teisę taikyti Regresą tai daliai pagal šią Faktoringo sutartį finansuotos Sąskaitos sumos, kuri turėjo būti apmokėta laikantis tokios tvarkos;
      2. Pirkėjas ir Pardavėjas tampa Susijusia įmonių grupe arba Pirkėjui taikomos Sankcijos (šiuo atveju Regresas taikomas visų finansuotų Piniginių reikalavimų atitinkamam Pirkėjui atžvilgiu);
      3. Pardavėjas pateikia Sąskaitą, neatitinkančią Bendrųjų sąlygų 7 skyriuje nustatytų reikalavimų (net ir tais atvejais, kai Finansuotojas finansuoja tokią Sąskaitą);
      4. nutraukus Faktoringo sutartį dėl nenugalimos jėgos (*force majeure*) kaip numatyta Bendrųjų sąlygų 18 skyriuje;
      5. Bendrųjų sąlygų 9.4, 9.5 punktuose, 13.1-13.3 bei 14.1.11 punktuose numatytais atvejais;
      6. Pardavėjui nevykdant ar netinkamai vykdant Specialiųjų sąlygų nuostatas;
      7. Politinės rizikos atveju;
      8. Neatitinka bent vieno SVV tinkamumo kriterijaus bei SVV deklaracijoje ar vienos įmonės deklaracijoje pateikta informacija yra netiksli, neišsami ir neteisinga.
   3. Pardavėjo solidari atsakomybė už Pirkėjo neįvykdytas prievoles galioja iki to momento, kol Pirkėjas arba Pardavėjas visiškai įvykdo prievoles ir Finansuotojas atgauna visus kitus jam priklausančius mokėjimus pagal Sąskaitas/Sutartį/Faktoringo sutartį.
   4. Regresas galioja visais atvejais, nebent Finansuotojas ir Pardavėjas Specialiosiose sąlygose numatytų kitaip.
   5. Regresą taiko Finansuotojas vienašališkai. Pardavėjas privalo per 5 (penkias) darbo dienas nuo Finansuotojo raštiško pareikalavimo gavimo dienos sumokėti jam visą ar Finansuotojo nuožiūra nurodytos dalies Pirkėjo nesumokėtą Piniginių reikalavimų sumą ir visus kitus su jais susijusius Mokėjimus, nepriklausomai nuo to, ar yra suėjęs tokių Piniginių reikalavimų terminas.
   6. Laikoma, kad Pirkėjas nevykdo ar netinkamai vykdo savo prievoles, jei vėluoja tinkamai atsiskaityti bent 1 (vieną) darbo dieną.
   7. Pardavėjui visiškai įvykdžius Piniginius reikalavimus ir atlikus kitus Mokėjimus, Finansuotojas sumoka jam atitinkamą Rezervą ir atitinkamo įvykdyto Piniginio reikalavimo nuosavybė automatiškai pereina Pardavėjui. Jam paprašius, Finansuotojas pateikia atitinkamą patvirtinimą.
8. **FAKTORINGO SUTARTIES KEITIMAS, TEISIŲ IR PAREIGŲ PERLEIDIMAS**
   1. Faktoringo sutartis gali būti keičiama Šalių rašytiniu susitarimu, išskyrus joje aiškiai išvardytus atvejus, kai Finansuotojas turi teisę keisti jos nuostatas vienašališkai.
   2. Kai Specialiosios sąlygos keičiamos Šalių sutarimu, jos gali būti keičiamos išdėstant nauja redakcija arba sudarant papildomą susitarimą dėl konkrečių jos sąlygų pakeitimo, kurį turi pasirašyti abi Šalys.
   3. Finansuotojas turi teisę vienašališkai pakeisti Bendrąsias sąlygas, informuodamas apie tai Pardavėją raštu (Specialiosiose sąlygose nurodytu el. paštu) prieš 30 (trisdešimt) dienų iki pakeitimų įsigaliojimo. Pardavėjui nesutinkant su Bendrųjų sąlygų pakeitimais, jis turi teisę nutraukti Faktoringo sutartį. Tokiu atveju Pardavėjas turi pateikti raštišką pranešimą Finansuotojui iki tokių pakeitimų įsigaliojimo, o likusios prievolės privalo būti vykdomos vadovaujantis iki tol galiojusiomis Bendrosiomis sąlygomis. Jeigu Pardavėjas nepareiškia savo nesutikimo su Faktoringo sutarties pakeitimais šiame punkte nustatyta tvarka ir terminais, laikoma, kad jis sutinka su Finansuotojo atliktais Bendrųjų sąlygų pakeitimais.
   4. Pardavėjas gali perleisti iš Faktoringo sutarties kylančias teises ar pareigas tik turėdamas išankstinį raštišką Finansuotojo sutikimą. Finansuotojas turi teisę perleisti tiek jai perleistus Piniginius reikalavimus, tiek ir visas ar dalį iš Faktoringo sutarties kylančių teisių bei pareigų, tiek ir visas užtikrinimo priemones be atskiro Pardavėjo sutikimo. Finansuotojas taip pat turi teisę vienašališkai ir bet kada perleisti (grąžinti) Pardavėjui nefinansuotus Piniginius reikalavimus.
9. **KONFIDENCIALUMAS IR ASMENS DUOMENYS**
   1. Faktoringo sutarties sąlygos ir informacija, gauta vykdant Faktoringo sutartį, yra konfidenciali ir nei viena Šalis jos negali atskleisti tretiesiems asmenims be kitos Šalies sutikimo, išskyrus Faktoringo sutartyje ir (ar) Lietuvos Respublikos įstatymuose įtvirtintus atvejus.
   2. Nebus laikoma pažeidimu, jei informacija (net ir konfidenciali) bus atskleista šiems asmenimis:
      1. audito įmonei, kuri atlieka Finansuotojo arba Pardavėjo veiklos ar finansinių ataskaitų auditą;
      2. Finansuotojo akcininkui, kuriam priklauso daugiau kaip pusė visų akcijų, taip pat su juo arba su Finansuotoju susijusioms įmonėms;
      3. advokatams, teikiantiems teisines paslaugas bet kuriai iš Šalių;
      4. draudikui, draudžiančiam Pirkėjų kredito riziką, ir su juo susijusioms įmonėms bei draudimo brokeriui;
      5. Pirkėjams, kiek tai yra reikalinga Faktoringo sutarties ir Piniginių reikalavimų vykdymui;
      6. Finansuotojo veiklos priežiūrą atliekančioms valstybės institucijoms;
      7. kitiems Finansuotojo klientų aptarnavimą atliekantiems asmenims.
      8. INVEGA suteikta informacija siekiant INVEGA įgyvendinti suteiktas teises.
   3. Pardavėjui ir (ar) Pirkėjui praleidus mokėjimų terminus daugiau nei 30 (trisdešimt) dienų, Finansuotojas įgyja teisę paskelbti viešai ar perduoti tretiesiems asmenims informaciją apie Faktoringo sutarties sąlygas, Pardavėją ir (ar) Pirkėją ir nevykdomas prievoles, be atskiro Pardavėjo ir (ar) Pirkėjo sutikimo.
   4. Pardavėjas sutinka, kad būtų INVEGA perduodami šie Pardavėjo kontaktiniai duomenys – Pardavėjo vadovų vardai ir pavardės, telefono numeriai, elektroninio pašto adresai, Faktoringo sutarties įvertinimo ir patikrinimo tikslais.
   5. Pardavėjas sutinka, kad INVEGA naudos duomenis apie Pardavėjo Faktoringo sutarties lėšomis įgyvendinamą ar įgyvendintą projektą (Pardavėjo pavadinimą, veiklą, Faktoringo limito sumą) viešinimo tikslais.
10. **FORCE MAJEURE**
    1. Pardavėjas, kuris nevykdė ar vykdė netinkamai Faktoringo sutartyje numatytas prievoles, privalo padengti visus dėl to susidariusius Finansuotojo nuostolius, išskyrus tuos nuostolius, kurie susidarė dėl nenugalimos jėgos (*force majeure*). Jeigu pagrindas nevykdyti prievolių dėl nenugalimos jėgos aplinkybių išlieka ilgiau nei 2 (du) mėnesius, bet kuri iš Šalių turi teisę nutraukti Faktoringo sutartį. Nutraukus Faktoringo sutartį, Pardavėjas privalo per 15 (penkiolika) dienų nuo Faktoringo sutarties nutraukimo dienos sumokėti Finansuotojui visas jo finansuotas ir Pirkėjų nesumokėtas Sąskaitų sumas bei visus kitus priskaičiuotus Mokėjimus. Pardavėjui tai atlikus, Faktoringo sutartis baigiasi, o Piniginiai reikalavimai automatiškai grįžta Pardavėjui.
11. **BAIGIAMOSIOS NUOSTATOS**
    1. Tuo atveju, jeigu Specialiosios sąlygos prieštarauja Bendrosioms sąlygoms arba atvirkščiai, taikomos Specialiųjų sąlygų nuostatos.
    2. Faktoringo sutartis galioja iki Faktoringo termino pabaigos bei visiško Pardavėjo prievolių pagal Faktoringo sutartį įvykdymo. Finansuotojui perleisti ir jo nefinansuoti Piniginiai reikalavimai automatiškai grįžta Pardavėjui po Faktoringo sutarties pabaigos.
    3. Šalių susirašinėjimas vyksta elektroninėmis priemonėmis (el. paštu), išskyrus Faktoringo sutartyje išvardintus atvejus. Šalių Specialiosiose sąlygose nurodytais el. pašto adresais pateikta informacija laikoma gauta kitą dieną nuo jos išsiuntimo dienos, o jei tai buvo nedarbo diena – kitą po jos einančią darbo dieną. Paštu išsiųsta korespondencija laikoma gauta 5 (penktą) dieną nuo jos išsiuntimo dienos.
    4. Šalys privalo informuoti viena kitą, jeigu keičiasi jų adresai, kontaktinė informacija ir (ar) kiti Faktoringo sutarties vykdymui svarbūs duomenys.
    5. Faktoringo sutarčiai taikoma Lietuvos Respublikos teisė.
    6. Ginčai tarp Šalių vykdant Faktoringo sutartį sprendžiami derybų keliu. Nepavykus ginčų išspręsti derybų keliu, kiekvienas ginčas, kylantis iš Faktoringo sutarties ar su ja susijęs, ieškovo pasirinkimu, galutinai sprendžiamas arbitražu Vilniaus komercinio arbitražo teisme pagal Arbitražo procedūros reglamentą arba Vilniaus miesto teisme. Ieškovo pasirinkimas bus galutinis ir privalomas Šalims ir nesuteikia teisės Šalims, ieškovui pateikus ieškinį vienai ginčų sprendimo institucijai, nagrinėti tarp Šalių kilusi ginčą kitoje ginčų sprendimo institucijoje. Ginčo sprendimo arbitraže atveju: arbitražo teismo arbitrų bus vienas, arbitražo vieta – Vilnius, Lietuva, arbitražiniame procese bus vartojama lietuvių kalba.
    7. Faktoringo sutartis pasirašyta dviem vienodą juridinę galią turinčiais egzemplioriais, kiekvienai Šaliai tenka po vieną egzempliorių, nebent Faktoringo sutartis pasirašoma elektroniniu parašu.
12. **ŠALIŲ PARAŠAI**

|  |  |  |
| --- | --- | --- |
| Paulius Jokšas, Vykdantysis direktorius |  |  |
| Finansuotojo atstovo vardas pavardė, pareigos, parašas |  | Pardavėjo atstovo vardas pavardė, pareigos, parašas |

Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_